230.000 ansatte i industrien har fået nye løn- og arbejdsvilkår.

I dag er der indgået forlig mellem arbejdsgiverne i DI og lønmodtagerne i CO-industri om en ny overenskomst.

Den nye overenskomst præsenteres ved et pressemøde klokken 14 i Industriens Hus i København, hvor topforhandlere for lønmodtagere og arbejdsgivere her til sidst har forhandlet uafbrudt i mere end 24 timer.

Toneangivende for det private arbejdsmarked

Den nye aftale gælder for ansatte i 6.000 virksomheder, heriblandt store virksomheder som Vestas og Danfoss, og det er blandt andet smede, industriteknikere og maskinarbejdere, der er omfattet af den.

Industri-overenskomsten er vigtig, fordi det, der bliver enighed om her, er toneangivende for resten af det private arbejdsmarked.

Dermed kan overenskomstforhandlingerne for de ansatte i transportsektoren og byggeriet også gå i gang for alvor. De har ventet på resultatet i industrien.